Túrakód: G\_Kek-h / Táv.: 20 km / Frissítve: 2021-01-21

Túranév: Gyalog / Kék-halacska ösvény

Leírás:

Teljesítménytúránk 7 résztávból áll.
Teljesítése 8 ellenőrzőpont-igazolást igényel.

A rajt és a cél ugyanott, de más QR-kóddal található: Rajt *(rendezvény)* / 501QR /, Cél (rendezvény) / 502QR / N46 39.162 E20 15.197.

***1. résztáv:*** */Rajt-Cél (Dózsa-ház) - Körtefa / Sziget/*

A rajt QR-kód beolvasását követően észak felé, a boltíves hídtól távolodóan induljunk: a Kurca partján. Elérve az Ifjúsági Ház hídját, már a Janó György sétányon haladunk, a Pusztai László sporttelep kerítésének sarkáig. Itt balra *(NY)* fordulva a Hegedűs László utcába, mely a főutat követően, de irányváltás nélkül a Dr. Váradi Lipót Árpád utcában folytatódik. Ez az utca ki is vezeti a túrázót a lakott területről. A lakóépületeket elhagyva rövidesen át kell kelnünk a 451-es főúton. Mindkét átkelésre fordítsunk jelentős figyelmet, de itt a közlekedés nagyobb sebessége miatt jelentősebbet!

Az út túlsó oldalán már a vadon vár ránk. Alattunk földút, mellettünk mezőgazdasági területek, tanyák, családi gazdaságok. Egyenesen haladva, 2,1 km után érünk ismét aszfaltútra. Itt jobbra *(É)* fordulva, kissé távolabb *(340 m)*, baloldalon *(ÉÉNY)*, egy körtefán vár ránk első terepi ellenőrzőpontunk *(512QR)*, a tanyatelek mellett.

*(Ez a pont a túra vége felé is része a pályának, de akkor kevésbé szembetűnő az elhelyezkedése. Emlékezzünk rá!)*

***2. résztáv:*** */Körtefa / Sziget - Tisza ártér-3 / Sziget/﻿*

Pontbeolvasást követően az aszfaltcsík felvezeti a túrázót az árvízvédelmi töltés tetejére, melyről az ártéri oldalon kel lemennünk. *(Itt ismét látunk a kijelzőnkön a töltéskoronán futó nyomvonalat, melyet most ne vegyünk figyelembe!)* A belső oldalon javított talajút van, de rögtön az első lehetőségnél – szinte a lejtő alján – jobbra kell kitérnünk *(ÉK)*, földútra, a „kék halacska” turistajelzésre. Ez több ellenőrzőponton keresztül lesz „vezérfonalunk”, itt-ott kisebb letérésekkel. A bal oldalunkon elhelyezkedő művelt területet elhagyva, a fák közé érve következik e rövid résztáv igazolása *(508QR)*, mely balunkon, egy kőrisfán található.

***3. résztáv:*** */Tisza ártér-3 / Sziget - Tisza ártér-2 / Bogaras/*

A következő QR-kód tábláig *(507QR)* nem lesz sok gondunk a navigációval. Kövessük a szűk, hangulatos ösvényt! Éljük meg e szakasz varázsát! *(A figyelmünket ne kerülje el a meredek partfalra itt-ott kifutó ösvényszakaszok veszélye!)*

***4. résztáv:*** */Tisza ártér-2 / Bogaras - Tisza 239 fkm/*

Röviddel *(35 m)* a csekkolást követően, az ösvény elágazásánál, letérünk kicsit a turistajelölésről. Jobbra fordulunk *(K)*, a folyótól távolodóan, hogy rövid emelkedőt követően, *(a földutat elérve)* balra *(É)* kanyarodva haladjunk tovább. Kiérve az erdőből kinyílik a tér. Jobbról a honvédségi gyakorlótér dombja, balról sólyázó. Szemben, az ajzatbetonokból kirakott úton hagyjuk el a teret, majd röviddel később, kockaköves burkolat kerül alánk. Az „Y” elágazást elérve, a felső sólyázónál balra *(ÉÉNY)* haladjunk, a betonlapokkal burkolt úton. Közelítve a partfürdőhöz, jelentősebb figyelmet kell kapjon a nyomvonal! A track mentén térjünk ki balra *(DNY)* a folyó irányába, majd jobbra *(NYÉNY)*, immár a nyaralók között haladva, földúton. A strand központi részét rövid szilárdburkolatos szakaszon érjük el. Itt egy sorompó keresztezi az utat. Ezt, ki így, ki úgy véve az akadályt, küzdje le! A nyomvonal kikerüli. A játszótér északi sarkában ártézi kút található! Továbbhaladva az üdülőterületen ismét nyaralók között haladunk. Az út „T” elágazásba torkollik, melynél balra *(DNY)* fordulva jutunk ismét a víz partjára. Csobbanás előtt térjünk ki jobbra *(ÉNY)*, ismét ösvényes szakaszra, a kék halacska mentén. 100 métert követően itt érjük el aktuális kontrollpontunkat *(513QR)*, egy kőrisfán.

***5. résztáv:*** */Tisza 239 fkm - 451-es út hídfő ÉK/*

Az ösvény, és a jelzés vezeti tovább a túrázót, a közúti híd alá. *(E szakaszon is található partfalra kifutó szakasz, mely figyelmet követel!)* Az ösvény vízparttól történő eltávolodásakor kerüljön előtérbe a navigáció! Rövidesen *(30 m)* elágazáshoz érünk, melynél balra *(ÉÉNY)* kell haladnunk, a híd irányába. Átérve a híd pillérei alatt, rögtön jobbra *(ÉK)* fordulva kell menni az úton. A töltés elérése előtt, a kubikgödrök között futó út jobb oldalán *(K)* érjük el következő kontrollpontunkat *(521QR)*, egy nyárfa törzsén.

***6. résztáv:*** */451-es út hídfő ÉK – Körtefa / Sziget/*

Csekkolást követően az úton menjünk ki az ártérből! A töltést elérvén jobbra *(DDK)* kell haladnunk a töltéskoronán a főútig. Itt következik a túra leginkább figyelmet igénylő átkelése! Az út kanyarulata miatt korlátozott a beláthatósága, legyünk figyelmesek. A túlsó oldalon ismét aszfaltcsík kerül alánk. Átérve, tartósan háttérbe szorulhat a navigáció, figyelmünket az ártéri tájra, vagy a szintidőre összpontosíthatjuk *(ki-ki motivációja szerint.)* A gátat kövessük egész a 68,5 fkm szelvényig, eleinte aszfalton, később földúton. A töltéskoronáról letérnünk a már ismert, idefelé bejárt rámpán kell, a mentett oldal felé. Aktuális ellenőrzőpont a már egyszer beolvasott *(512QR)*, az aszfaltos lejtő alján jobbról található. De most is igazolnunk kell ittjártunkat!

***7. résztáv:*** */Körtefa / Sziget - Cél (rendezvény)/*

Jöhet a célegyenes! A túra elején bejárt utat és a nyomvonalat követve térjünk vissza a Rajt-Cél területre! De ne feledkezzünk meg a főutak kereszteződésein történő figyelmes átkelésről, valamint a célban történő kódbeolvasásról sem *(502QR)*!

Feldolgozták: Virág Olga, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*